PMIndiaData/PMIndiaSum huggingface dataset:
டெஸ்டிநேஷன் உத்ராகண்ட் முதலீட்டாளர்கள் 2018 உச்சிமாநாட்டில் பிரதமர் உரை

டெராடூனில் இன்று நடைபெற்ற டெஸ்டிநேஷன் உத்ராகண்ட் முதலீட்டாளர்கள் 2018 உச்சிமாநாட்டில் பிரதமர் திரு. நரேந்திர மோடி உரையாற்றினார். இந்நிகழ்ச்சியில் பேசிய பிரதமர், அதிவேகமான மாற்றம் ஏற்பட்டு வரும் காலத்தில் இந்தியா உள்ளது. வரும்காலங்களில் உலக வளர்ச்சியில் இந்திய முக்கிய பங்கு வகிக்கும் என்ற கருத்து பரவலாக ஒப்புக் கொள்ளப்பட்டுள்ளது. முன்னெப்போதும் இல்லாத அளவில் இந்தியாவின் பொருளாதார வளர்ச்சி உள்ளது என்று பிரதமர் கூறினார். இத்தகைய பின்னணியில், சுலபமாக தொழில் செய்யும் பட்டியலில், இந்தியா 42 இடங்கள் முன்னேறியுள்ளது என்று பிரதமர் கூறினார். வரி விதிப்பு முறையில் கொண்டு வரப்பட்டுள்ள மாற்றங்கள் குறித்தும் அவர் பேசினார். வராக்கடன் மற்றும் திவால் சட்டம் தொழில் செய்வதை சுலபமாக்கி உள்ளது என்றும் அவர் கூறினார். மேலும் சுதந்திரத்துக்குப் பிறகு செய்யப்பட்டுள்ள பெரிய வரி மாற்றம் ஜி.எஸ்.டி அமலாக்கம் ஆகும்; இது நாட்டை ஒற்றை சந்தையாக மாற்றி, வரிசெலுத்துவோர் எண்ணிக்கையை அதிகரித்துள்ளது என்று பிரதமர் கூறினார். உள்கட்டமைப்பு துறை வேகமாக வளர்ந்து வருகிறது என்று கூறிய பிரதமர், விரைவாக நடைபெற்று வரும் சாலை அமைப்பு, ரயில்வே தடங்கள், புதிய மெட்ரோ கட்டமைப்பு, அதிவேக ரயில் திட்டங்கள் மற்றும் பிரத்யேக சரக்கு மார்க்கங்கள் கட்டுமானம் குறித்து பேசினார். விமான போக்குவரத்துத் துறையில் ஏற்பட்டு வரும் வளர்ச்சி குறித்து பேசிய பிரதமர், மக்களுக்கு வழங்கப்படும் வீட்டு வசதி திட்டம், மின்சாரம், தூய்மையான எரிசக்தி, சுகாதாரம் மற்றும் வங்கி சேவைகள் குறித்தும் பேசினார். சமீபத்தில் தொடங்கப்பட்டுள்ள ஆயுஷ்மான் பாரத் திட்டம் 2 மற்றும் 3 அடுக்கு நகரங்களில் மருத்துவ உள்கட்டமைப்பு வளர்ச்சியை அதிகரிக்கும் என்றார். புதிய இந்தியா முதலீடுக்கான சிறந்த இலக்காகும், இதனைக் குறிக்கும் வகையில் “டெஸ்டிநேஷன் உத்ராகண்ட்” உள்ளது என்று கூறிய பிரதமர், மாநிலத்தில் முதலீட்டாளர்களுக்கு உதவும் வகையில் எடுக்கப்பட்ட உள்ள நடவடிக்கைகள் குறித்துப் பேசினார். அனைத்து வானிலைகளுக்கும் உகந்த சார்-தம் சாலைத் திட்டம், ரிஷிகேஷ் – கர்ணபிரயாக் ரயில்வே திட்டம் போன்ற நிலத்தை இணைக்கும், போக்குவரத்தை மேம்படுத்தும், முன்முயற்சிகளின் வளர்ச்சி குறித்து பிரதமர் கூறினார். சுற்றுலாத் துறையில் உத்ராகண்ட் மாநிலம் கொண்டுள்ள மிகப் பெரிய வாய்ப்புகள் குறித்தும் அவர் கூறினார். உணவு பதப்படுத்துதல் மற்றும் புதுப்பிக்கக்கூடிய எரிசக்தி துறையில் எடுக்கப்பட்டு வரும் முன்முயற்சிகள் குறித்து பேசிய பிரதமர் “இந்தியாவில் உற்பத்தி செய்வோம்” திட்டத்தின் சாதனைகளையும் எடுத்துரைத்தார்.
போபாலில் மெட்ரோ ரயில் இணைப்பு வசதி

பிரதமர் திரு நரேந்திர மோடி தலைமையில் புதுதில்லியில் இன்று கூடிய மத்திய அமைச்சரவைக் கூட்டத்தில் போபால் நகரில் மெட்ரோ ரயில் திட்டத்தில் இரண்டு வழித்தடங்கள் 27.87 கி.மீ தூரம் வரை அமைக்கும் திட்டத்திற்கு ஒப்புதல் வழங்கப்பட்டது. கரோன்ட் வட்டத்திலிருந்து எய்ம்ஸ்வரை (14.99கி.மீ), பத்படா சதுக்கத்திலிருந்து ரத்னகிரி திராஹாவரை (12.88கி.மீ) போபாலில் இவை இரண்டும் முக்கிய பொது இடங்களையும், நெருக்கமான பகுதிகளையும் இணைக்க உதவும். விவரம்: இந்தத் திட்டத்தின் மதிப்பீட்டுச் செலவு ரூ.6,941.40 கோடியாகும். இந்தத் திட்டம் 4 ஆண்டுகளில் முழுமைபெறும். கரோன்ட் என்ற இடத்திலிருந்து எய்ம்ஸ் வழித்தடம் வரையிலான நீளம் 14.99கி.மீ, இவற்றில் பெரும்பகுதி சாலையின் மேலும், ஒரு பகுதி பூமிக்கடியிலும் அமைக்கப்படும். (போபால் ரயில் நிலையம் மற்றும் பேருந்துநிலையம்.) இவை 16 ரயில் நிலையங்களை கொண்டதாக அமையும்.(14 ரயில் நிலையங்கள் சாலைக்கு மேலும் மற்றும் 2 ரயில் நிலையங்கள் சுரங்கப்பாதையிலும் அமையும். ) பத்படா பகுதியிலிருந்து ரத்னகிரி திர்ஹாவரை வழித்தடத்தின் நீளம் 12.99 கி.மீ. ஆகும். இந்தப் பாதை 14 ரயில் நிலையங்களை கொண்டதாக அமையும். பயன்கள்: போபாலில் உள்ள 23 லட்ச மக்கள் போபால் மெட்ரோ ரயில் திட்டத்தின் மூலம் நேரடியாகவும், மறைமுகமாகவும் பயன்பெறுவர். மெட்ரோ ரயில் போக்குவரத்து அப்பகுதியில் குடியிருப்பவர்களுக்கும், பயணிகளுக்கும், தொழிற்சாலை பணியாளர்களுக்கும், மற்றும் சுற்றுலாப் பயணிகளுக்கும் பெரிதும் பயன்படும். இந்தத் திட்டத்தை நிறைவேற்றுவதற்காக மத்திய பிரதேச மெட்ரோ ரயில் போக்குவரத்து நிறுவனம் என்ற அமைப்பு தொடங்கப்படுகிறது. போபால் மெட்ரோ ரயில் போக்குவரத்துத் திட்டத்திற்கான செலவில் ஒரு பகுதியை மத்திய அரசும், மற்றொரு பகுதியை மத்திய பிரதேச அரசும் சமஅளவில் ஏற்கும். மேலும் ஐரோப்பிய முதலீட்டு வங்கியிடமிருந்து ஒரு பகுதி இந்தத் திட்டத்திற்கு கடனாக பெறப்படும். மெட்ரோ ரயில் திட்ட வழித்தடப் பகுதிகளில் அமைந்துள்ள குடியிருப்புகள் இதன் மூலம் அதிக அளவில் பயன்பெறும். இந்த பகுதியில் வசிப்பவர்கள் போபாலிலிருந்து நகரின் பல்வேறு பகுதிகளுக்கு ரயில் மூலம் எளிதாக பயணிக்கமுடியும்.
நிர்வாக தலைவர்கள் மன்றத்தில் இந்தியா, இங்கிலாந்து பிரதமர்கள் பங்கேற்பு

பிரதமர் திரு. நரேந்திர மோடியும் இங்கிலாந்து பிரதமர் திரு. டேவிட் கேமரூனும் இன்று நடந்த இந்தியா இங்கிலாந்து நிர்வாக தலைவர்கள் மன்றத்தில் பங்கேற்றனர். இந்த மன்றத்தில் உரையாற்றிய பிரதமர் கேமரூன், பிரதமர் மோடியின் தொலைநோக்கு பார்வை பற்றியும் இந்தியாவை மாற்றியமைக்க அவர் எடுத்துவரும் முயற்சிகள் குறித்தும் குறிப்பிட்டார். இரு நாடுகளுக்கும் இடையே உள்ள வரலாறு சிறப்பு வாய்ந்த உறவு பற்றி திரு. மோடி பேசினார். அப்போது, இது நாடுகளுக்கும் இடையே உள்ள கூட்டுறவிற்கு பொருளாதார உறவு முக்கிய பங்கு அளிப்பதாக கூறினார். இந்தியாவில் உற்பத்தி செய்வோம், உட்கட்டமைப்பு மேம்பாடு, பல்வேறு துறைகளில் அந்நிய நேரடி முதலீட்டிற்கு வாய்ப்பு, 2022 ஆம் ஆண்டிற்குள் 50 மில்லியன் வீடுகள், 175 கிகா வாட்டிற்கு புதுப்பிக்கத்தக்க எரிசக்தி உள்ளிட்ட பல்வேறு மத்திய அரசின் முயற்சிகள் குறித்து பிரதமர் எடுத்துரைத்தார். இந்தியாவில் இங்கிலாந்து நிறுவனங்கள் செய்யும் முதலீடுகள் இரு நாட்டிற்கும் லாபம் தரும் என்று பிரதமர் கூறினார். இந்தியாவின் தற்போதைய காலம் முதலீட்டாளர்களுக்கு வாய்ப்புகளின் காலமாக கருதப்படுகிறது.
பிரபல ஒடியா இசைக்கலைஞரும், பாடகருமான பிரஃபுல்ல கர் மறைவுக்குப் பிரதமர் இரங்கல் தெரிவித்துள்ளார்

பிரபல ஒடியா இசைக்கலைஞரும், பாடகருமான பிரஃபுல்ல கர் மறைவுக்குப் பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார். ஒடியா கலாச்சாரம் மற்றும் இசைக்கு அவரது முன்னோடி பங்களிப்புக்காக பிரஃபுல்ல கர் அவர்கள் நினைவுகூரப்படுவார் என்று திரு.மோடி கூறியுள்ளார். டுவிட்டரில் பிரதமர் கூறியிருப்பதாவது; “திரு. பிரஃபுல்ல கர் அவர்களின் மறைவால் வேதனையடைந்தேன். ஒடியா கலாச்சாரம் மற்றும் இசைக்கு அவரது முன்னோடி பங்களிப்புக்காக அவர் நினைவுகூரப்படுவார். பன்முக ஆளுமை கொண்டிருந்தவர் அவர். அவரது படைப்புகளில் ஆக்கப்பூர்வத்தன்மை பிரதிபலித்தது. அவரது குடும்பத்தினருக்கும், ரசிகர்களுக்கும் இரங்கல்கள். ஓம் சாந்தி.”
பால்ராஜ் மாதோக் மறைவு – பிரதமர் இரங்கல்

திரு பால்ராஜ் மாதோக் மறைவிற்கு பிரதமர் திரு நரேந்திர மோடி தனது இரங்கலை தெரிவித்துள்ளார். பால்ராஜ் மாதோக்கின் சிந்தனைகள் உறுதியாகவும், எண்ணங்கள் தெளிவாகவும் இருந்தன, நாட்டிற்கும் சமூகத்திற்கும் அவர் தன்நலமற்ற அர்பணிப்புடன் இருந்தார். பால்ராஜ் மாதோக்குடன் உரையாடும் அதிர்ஷ்டம் எனக்கு பல்வேறு தருணங்களில் கிடைத்தது. அவருடைய மறைவு வருத்தம் அளிக்கிறது. அவருடைய குடும்பத்தினருக்கு எனது இரங்கலை தெரிவித்துக் கொள்கிறேன் என்று பிரதமர் கூறியுள்ளார்.
நாடாளுமன்றத்தில் 2017ம் ஆண்டு அரசியல் அமைப்பு சட்ட 123 – வது திருத்த மசோதா மற்றும் 2017ம் ஆண்டு பிற்படுத்தப்பட்ட வகுப்பினர் தேசிய ஆணைய திரும்ப பெறும் மசோதா ஆகியவற்றை தாக்கல் செய்ய மத்திய அமைச்சரவை ஒப்புதல்

பிற்படுத்தப்பட்ட வகுப்பினருக்கான உத்தேசிக்கப்பட்டுள்ள புதிய தேசிய ஆணையத்திற்கு பதவிகளையும் அலுவலக இடங்களையும் தொடர்ந்து வைத்து கொள்ளவும் அனுமதி நாடாளுமன்றத்தில் 2017ம் ஆண்டு அரசியல் அமைப்பு சட்ட 123-வது திருத்த மசோதா மற்றும் 2017ம் ஆண்டு பிற்படுத்தப்பட்ட வகுப்பினர் தேசிய ஆணைய திரும்ப பெறும் மசோதா ஆகியவற்றை தாக்கல் செய்ய பிரதமர் திரு. நரேந்திர மோடி தலைமையிலான மத்திய அமைச்சரவை பின்னேற்பு ஒப்புதல் வழங்கியது. மேலும் தற்போதுள்ள பிற்படுத்தப்பட்ட வகுப்பினர் தேசிய ஆணையத்தின் பதவிகள் / அதிகாரிகள் மற்றும் அலுவலக இடம் ஆகியவற்றை உத்தேசிக்கப்பட்டுள்ள புதிய பிற்படுத்தப்பட்ட வகுப்பினர் தேசிய ஆணையத்திற்கு தொடர்ந்து பயன்படுத்திக் கொள்ள அனுமதியையும் மத்திய அமைச்சரவை வழங்கியது. 2017ம் ஆண்டு 123 – வது அரசியல் அமைப்பு சட்ட திருத்த மசோதா என்ற அரசியல் சட்ட திருத்தம் கொண்டு வருவதற்கு ஆனது இந்த அனுமதி இதன்படி: a) பிற்படுத்தப்பட்ட வகுப்பினர் தேசிய ஆணையம் என்ற பெயரில் சமூக மற்றும் கல்வி ரீதியில் பின்தங்கிய வகுப்பினருக்கு அரசியல் அமைப்பு சட்டப்பிரிவு 338பி -யின் ஆணையம் ஒன்று அமைக்கப்படும். b) அரசியல் சட்ட பிரிவு 366 ன் கீழ் 26சி என்ற புதிய ஷரத்து சேர்க்கப்படும். இதன்படி “சமூக மற்றும் கல்வி ரீதியில் பின்தங்கிய வகுப்பினர்” என்பது அரசியல் அமைப்பு சட்டப்பிரிவு 342 ஏ-யின் படி கருத்தில் கொள்ளப்பட்ட பிற்படுத்தப்பட்ட வகுப்பினர் என்று பொருள்படும். 2. கீழ்க்கண்டவற்றுக்கு என மசோதா தாக்கல் செய்யப்படும் a) 1993ம் ஆண்டு பிற்படுத்தப்பட்ட வகுப்பினர் தேசிய ஆணைய சட்டம் திரும்ப பெறப்படும். இதனுடன் கூட இதற்கு வகை செய்யும் 2017ம் ஆண்டு பிற்படுத்தப்பட்ட வகுப்பினர் தேசிய ஆணையத்தின் பாதுகாப்பு பிரிவும் திரும்ப பெறப்படும் b) மத்திய அரசு குறிப்பிடும் தேதியில் பிற்படுத்தப்பட்ட வகுப்பினர் தேசிய ஆணையம் கலைக்கப்படுவதற்கான மசோதாவும் தாக்கல் செய்யப்படும். இதனையடுத்து மேலே குறிப்பிட்ட சட்டத்தின் 3வது பிரிவு 1-வது துணைப்பிரிவின் கீழ் அமைக்கப்பட்ட பிற்படுத்தப்பட்ட வகுப்பினர் தேசிய ஆணையம் கலைக்கப்பட்டுவிடும். 3. a) தற்போதுள்ள பிற்படுத்தப்பட்ட வகுப்பினர் தேசிய ஆணையத்தின் 52 பதவி இடங்களும் அவற்றில் பணியாற்றி வரும் அதிகாரிகளும் 338 பி அரசியல் அமைப்பு சட்டப் பிரிவின் கீழ் அமைய உள்ள உத்தேச பிற்படுத்தப்பட்ட வகுப்பினர் தேசிய ஆணையத்திற்கு ஒதுக்கப்படுவார்கள். b) தற்போதுள்ள பிற்படுத்தப்பட்ட வகுப்பினர் தேசிய ஆணைய அலுவலகம் அமைந்துள்ள புது தில்லி -110066, பிகாஜி காமா பிளேஸ், டிரைகட்-1 என்ற வளாகம் 338 – பி அரசியல் அமைப்பு சட்டப்பிரிவின் படி அமைக்கப்பட உள்ள பிற்படுத்தப்பட்ட வகுப்பினர் தேசிய ஆணையத்திற்கு பயன்படுத்திக் கொள்ளப்படும். மேற்கண்ட முடிவுகள் சமூக மற்றும் கல்வி ரீதிகள் பிற்படுத்தப்பட்ட வகுப்பினரின் ஒட்டுமொத்த நலனுக்கு உதவியாக அமையும். அரசியல் அமைப்பு சட்டம் 338-பி பிரிவு சேர்க்கப்பட்டு அதன்படி பிற்படுத்தப்பட்ட வகுப்பினர் தேசிய ஆணையம் அமைக்கப்படுவதை கருத்தில் கொண்டு சட்டத்தை திரும்பப் பெறும் சட்டம் அவசியமாகிறது. அரசியல் அமைப்பு சட்டத்தின் 338-பி பிரிவின் படி அமைய உள்ள பிற்படுத்தப்பட்ட வகுப்பினர் தேசிய ஆணையம் செயல்படுவதில் தொடர்ச்சி நிலை நிலவுவதை இந்த முடிவு உறுதி செய்கிறது.
ஆஷுரா (மொஹரம்) தினத்தில் ஹஸ்ரத் இமாம் ஹூசைன்(AS) தியாகத்தை பிரதமர் நினைவு கூர்ந்தார்

ஆஷுரா (மொஹரம்) தினத்தில், ஹஸ்ரத் இமாம் ஹூசைன்(AS) தியாகங்களையும், அவரது தைரியத்தையும், நீதிக்கான அவரது உறுதியையும் பிரதமர் திரு நரேந்திர மோடி நினைவு கூர்ந்தார். இது குறித்து சுட்டுரையில் பிரதமர் விடுத்துள்ள செய்தியில்; ‘‘ஹஸ்ரத் இமாம் ஹூசைன்(AS) தியாகங்களையும், அவரது தைரியத்தையும், நீதிக்கான அவரது உறுதியையும் நாம் நினைவு கூர்கிறோம். அமைதி மற்றும் சமூக சமத்துவத்துக்கு அவர் அதிக முக்கியத்துவம் அளித்தார்.’’ என குறிப்பிட்டுள்ளார்.
பிரதமர் மற்றும் ஜப்பான் பிரதமர் இடையிலான தொலைபேசி உரையாடல்

பிரதமர் திரு. நரேந்திர மோடி இன்று ஜப்பான் பிரதமர் திரு.ஷின்சோ அபேயுடன் தொலைபேசி மூலம் உரையாடினார். கொவிட்-19 தொற்று காரணமாக, உலக சுகாதாரத்துக்கும், பொருளாதாரத்துக்கும் ஏற்பட்டுள்ள சவால்கள் குறித்து இரு தலைவர்களும் விவாதித்தனர். இந்த நெருக்கடிக்குத் தீர்வு காண தத்தமது நாடுகளில் எடுக்கப்பட்ட நடவடிக்கைள் பற்றியும் அவர்கள் விவாதித்தனர். தற்போதைய நெருக்கடியான சூழலில், இரு நாடுகளிலும் பரஸ்பரம் தங்கியிருக்கும் மக்களுக்கு வழங்கப்படும் ஆதரவை இருதலைவர்களும் வரவேற்றதுடன், இத்தகைய ஒத்துழைப்பைத் தொடர்ந்து வழங்க உறுதியளித்தனர். பெருந்தொற்று காரணமாக எழுந்துள்ள சவால்களுக்கு தீர்வுகளைக் காண உலகுக்கு உதவுவதில், இந்தியா-ஜப்பான் கூட்டுறவு பெரும்பங்கு வகிக்கும் என்பதை இருதலைவர்களும் ஒப்புக்கொண்டனர்.
குஜராத் முதல் அமைச்சர் விஜய் ரூபானி பிரதருடன் சந்திப்பு

குஜராத் முதல் அமைச்சர் திரு. விஜய் ரூபானி புது தில்லியில் நாடாளுமன்ற இல்லத்தில் இன்று காலை பிரதமர் திரு. நரேந்திர மோடியை சந்தித்து பேசினார். குஜராத்தில் பெய்து வரும் கன மழை காரணமாக மாநிலத்தில் பல்வேறு இடங்களில் ஏற்பட்டு வரும் வெள்ள நிலவரம் குறித்து விவரித்தார். இன்று குடியரசுத் தலைவர் பதவியேற்பு நிகழ்ச்சிக்குப்பின் மதியம் வடக்கு குஜராத்தில் வெள்ளம் பாதிக்கப்பட்ட இடங்களை விமானம் மூலம் பார்வையிட பிரதமர் முடிவு செய்தார்.
இந்திய மருத்துவ ஆராய்ச்சிக் கழகம் மற்றும் அமெரிக்க சுகாதாரம் மற்றும் மனித சேவைகள் துறையின் தேசிய சுகாதார நிறுவனம், தேசிய ஒவ்வாமை மற்றும் தொற்றுநோய் நிறுவனத்துடன் செய்துகொண்ட ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் இந்திய மருத்துவ ஆராய்ச்சிக் கழகம் மற்றும் அமெரிக்க சுகாதாரம் மற்றும் மனித சேவைகள் துறையின் தேசிய சுகாதார நிறுவனம், தேசிய ஒவ்வாமை மற்றும் தொற்றுநோய் நிறுவனத்துடன் செய்துகொண்ட ஒப்பந்தத்திற்கு ஒப்புதல் அளித்துள்ளது. இந்த ஒப்பந்தத்தின்படி, சென்னையில் உள்ள இந்திய மருத்துவ ஆராய்ச்சிக் கழகத்தின் தேசிய காசநோய் ஆராய்ச்சி நிறுவனம், அமெரிக்க நிறுவனங்களுடன் இணைந்து புதுமையான ஆராய்ச்சிப் பணிகளை மேற்கொள்வதுடன், தொற்றுநோயியல், மருந்து, மூலக்கூறு உயிரியல், மருத்துவ பூச்சியியல், ஒட்டுண்ணியியல், தடுப்பு மருந்து, நுண்உயிரியல் மற்றும் தொற்றுநோயியல், துறைகளில் நோய்த் தடுப்புக்கான புதிய தொழில்நுட்பங்கள், நோய் கண்டறிதல் மற்றும் வெப்பமண்டல தொற்றுநோய் மற்றும் ஒவ்வாமை நோய்களுக்கு சிகிச்சை அளிக்கும். மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1804288
ஒடிசாவில் அங்குல் மாவட்டத்தில் பேருந்து விபத்து – பிரதமர் இரங்கல்

ஒடிசா மாநிலம் அங்குல் மாவட்டத்தில் நிகழ்ந்த பேருந்து விபத்தில் ஏற்பட்ட உயிர் இழப்பு மிகுந்த வருத்தம் அளிப்பதாக பிரதமர் திரு நரேந்திர மோடி தெரிவித்துள்ளார். ஒடிசாவில் அங்குல் மாவட்டத்தில் பேருந்து விபத்தில் ஏற்பட்ட உயிர் இழப்பு மனதை நெருடுகிறது. எனது எண்ணங்களும் பிராத்தனைகளும் உயிர் இழந்தவர்கள் மற்றும் காயமடைந்தவர்கள் குடும்பத்துடன் உள்ளது என்று பிரதமர் கூறியுள்ளார்.
சத்திஸ்கரில் மத்திய ரிசர்வ் படை போலீசார் மீது தாக்குதல்; பிரதமர்  கண்டனம்

சத்திஸ்கரில் மத்திய ரிசர்வ் படை போலீசார் மீது நடைபெற்ற தாக்குதலை கோழைத் தனமான மற்றும் கண்டனத்திற்குரிய செயல் என்று பிரதமர் திரு நரேந்திர மோடி தெரிவித்துள்ளார். மத்திய ரிசர்வ் படை போலீசார் மீது நடைபெற்ற தாக்குதல் கோழைத் தனமான மற்றும் கண்டனத்திற்குரிய செயல். சூழ்நிலையை நாங்கள் கவனமாக கண்காணித்து வருகிறோம். நமது மத்திய ரிசர்வ் படை போலீசாரின் வீரம் நமக்கு பெருமை அளிக்கிறது. வீரர்களின் தியாகம் வீணாகாது. சத்திஸ்கர் இன்று நடைபெற்ற தாக்குதலில் காயமடைந்தோர் விரைவில் குணமடையட்டும் என்று பிரதமர் கூறியுள்ளார்
திரு பியூஷ் கோயல் இல்லத்தில் நடைபெற்ற விநாயகர் சதுர்த்தி கொண்டாட்ட நிகழ்ச்சியில் பிரதமர் பங்கேற்பு

மத்திய அமைச்சர் திரு பியூஷ் கோயல் இல்லத்தில் நடைபெற்ற விநாயகர் சதுர்த்தி கொண்டாட்ட நிகழ்ச்சியில்பிரதமர் திரு நரேந்திர மோடி இன்று கலந்து கொண்டார். இதுகுறித்து ட்விட்டர் பதிவில் அவர் தெரிவித்திருப்பதாவது: “விநாயகர் சதுர்த்தி நன்னாளில் எனது நண்பர் திரு பியூஷ் கோயல் @PiyushGoyal அவர்களின் இல்லத்தில் நடைபெற்ற நிகழ்ச்சியில் கலந்து கொண்டேன். இறைவன் விநாயகரின் ஆசிகள் எப்போதும் நமக்கு கிடைக்கட்டும்.”
உத்தரப்பிரதேச மாநிலம் அயோத்தியில் லதா மங்கேஷ்கர் சதுக்கத்தை அர்ப்பணிக்கும் நிகழ்ச்சியில் பிரதமர் ஆற்றிய உரையின் தமிழாக்கம்

நமஸ்காரம்! இன்று நம் அனைவரது மரியாதைக்கும், பாசத்துக்கும் உரிய மூத்த சகோதரி லதா மங்கேஷ்கரின் பிறந்த நாள். தற்செயலாக நவராத்திரியின் மூன்றாம் நாளான இன்று அன்னை சந்திரகாந்தாவின் வழிபாட்டு விழாவும் கொண்டாடப்படுகிறது. கடுமையான தவம் செய்யும் ஒருவர் அன்னை சந்திரகாந்தாவின் அருளால் தெய்வீகக் குரலை அனுபவித்து, உணர்கிறார்கள். மூத்த சகோதரி லதா அன்னை சரஸ்வதி தேவியின் பக்தர்களில் ஒருவர். அவர் தனது தெய்வீகக் குரலால் அனைவரையும் வசீகரித்தவர். அவர் தவம் செய்தார். நாம் அனைவரும் வரம் பெற்றோம். அயோத்தியில் உள்ள லதா மங்கேஷ்கரின் சதுக்கத்தில் நிறுவப்பட்டுள்ள அன்னை சரஸ்வதி தேவியின் பிரம்மாண்டமான வீணை இசைக்கருவி இசைப் பயிற்சியின் அடையாளமாக மாறும். இந்த சதுக்கத்தில் பாயும் ஏரியின் நீரில் பளிங்குக் கற்களால் செய்யப்பட்ட 92 வெள்ளைத் தாமரைகள் லதா மங்கேஷ்கரின் வாழ்நாளை குறிப்பதாக அமையும். இந்த புதுமையான முயற்சிக்காக யோகி தலைமையிலான அரசு, அயோத்தி மேம்பாட்டு ஆணையம், அயோத்தி மக்களை மனதார பாராட்டுகிறேன். இந்த சமயத்தில் பாரத ரத்னா விருது பெற்ற லதா மங்கேஷ்கருக்கு நமது அஞ்சலியை செலுத்துவோம். அவரது மெல்லிசைப் பாடல்கள் மூலம் அவரின் வாழ்விலிருந்து நாம் பெற்ற ஆசீர்வாதங்கள் எதிர்கால சந்ததியினருக்கும் தொடர்ந்து கிடைக்க வேண்டும் என நான் பகவான் ஸ்ரீராமரிடம் பிரார்த்தனை செய்து கொள்கிறேன். நண்பர்களே! சகோதரி லதாவுடனான பல அன்பான, உணர்ச்சிப்பூர்வமான நினைவுகள் எனக்கு ஞாபகத்துக்கு வருகின்றன. அவருடன் பேசும்போதெல்லாம், அவரின் இனிமையான குரல் என்னை மிகவும் ஈர்த்தது. சகோதரி லதா என்னிடம் பேசும்போது, “மனிதன் வயதால் அறியப்படுவதில்லை. செயல்களால் அறியப்படுகிறான். அவன் நாட்டுக்கு எவ்வளவு செய்கிறானோ, அவ்வளவு மேன்மையடைகிறான்” என்று அடிக்கடி கூறுவார். அயோத்தியில் உள்ள லதா மங்கேஷ்கரின் சதுக்கம் மற்றும் அவருடனான அனைத்து நினைவுகளும் நாட்டின் மீதான நமது கடமை உணர்வை உணர்த்த உதவும்”. நண்பர்களே! அயோத்தியில் ராமர் கோயில் கட்டுவதற்கான பூமி பூஜை நடந்தபோது சகோதரி லதாவிடம் இருந்து எனக்கு அழைப்பு வந்தது. இறுதியாக, ராமர் கோயில் கட்டுவதற்கான பணிகள் நடைபெற்று வருவதை அவரால் நம்ப முடியவில்லை. மிகவும் உணர்ச்சிவசப்பட்டவராகவும், மகிழ்ச்சியாகவும் லதா இருந்தார். சகோதரி லதா பாடிய 'மன் கி அயோத்தி தாப் தக் சூனி, ஜப் தக் ராம் நா ஆயே' என்ற பாடல் தற்போது எனக்கு நினைவுக்கு வருகிறது. அயோத்தியின் பிரம்மாண்ட கோயிலுக்கு ராமர் உடனே காட்சியளித்தது போல் இருந்தது. கோடிக்கணக்கான மக்கள் மனதில் ராமரை கொண்டு சேர்த்த சகோதரி லதாவின் பெயர் தற்போது அயோத்தியுடன் நிரந்தரமாக இணைந்துள்ளது. ராம் சரித் மானசில் “ராம் தே ஆதிக் ராம் கர் தாசா” இடம்பெற்றுள்ளது. ராமரின் பக்தர்கள் ராமரின் வருகைக்கு முன்பே வந்து விடுவார்கள் என்பது இதன் பொருள். தற்போது லதா மங்கேஷ்கரின் நினைவாக கட்டப்பட்டுள்ள சதுக்கம், ராமர் கோயில் கட்டி முடிக்கப்படுவதற்கு முன்பே வந்து விட்டது”. மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1862878
தூய்மை சக்தி 2019 மாநாடு: தூய்மையான பாரதத்திற்கான ஊரக பெண் சாதனையாளர்கள்

நாளை பிப்ரவரி 12 2019 அன்று ஹரியானா குருஷேத்ராவுக்கு பிரதமர் திரு. நரேந்திர மோடி பயணம் மேற்கொள்ள உள்ளார். பெண் பஞ்சாயத்து தலைவர்கள் மாநாடான தூய்மை சக்தி 2019 நிகழ்ச்சியில் கலந்து கொண்டு, 2019-ம் ஆண்டுக்கான தூய்மை விருதுகளை அவர் வழங்க உள்ளார். குருஷேத்ராவில் கழிவறைகளை அழகாகவும், தூய்மையாகவும் வைத்திருப்பது குறித்த கண்காட்சியை பார்வையிடும் பிரதமர் பின்னர் பொதுக் கூட்டத்தில் உரையாற்ற உள்ளார். ஹரியானாவில் உள்ள பல்வேறு வளர்ச்சித் திட்டங்களை அவர் துவக்கி வைத்து அடிக்கல்லும் நாட்டுவார். தூய்மை பாரதம் இயக்கத்தில் ஊரகப் பெண்கள், தலைமையேற்று மேற்கொள்ளும் பணிகள் குறித்து கவனம் ஈர்ப்பதே தூய்மை சக்தி 2019 என்ற தேசிய நிகழ்வின் நோக்கமாகும். நாடு முழுவதும் உள்ள பஞ்சாயத்து தலைவிகளும், பஞ்சாயத்துத் தலைவர்களும் இந்நிகழ்வில் பங்கேற்க உள்ளனர். பெண்களுக்கு அதிகாரமளிப்பதை நோக்கமாக்க் கொண்டுள்ள இந்நிகழ்ச்சியில் 15,000-க்கும் மேற்பட்ட பெண்கள் பங்கேற்பார்கள் என்று எதிர்பார்க்கப்படுகிறது. மத்திய குடிநீர் மற்றும் துப்புரவுத் துறை அமைச்சகம் ஹரியானா அரசுடன் இணைந்து தூய்மை சக்தி 2019 நிகழ்ச்சியை ஏற்பாடு செய்துள்ளது. தூய்மை பாரதத்திற்காக ஊரகப் பகுதிகளில், அடிமட்ட அளவில் மேற்கொள்ளப்படும் சிறந்த முறைகள் குறித்து இந்நிகழ்ச்சியில் பகிர்ந்து கொள்ளப்படும். தூய்மை பாரதம் மற்றும் சமீபத்தில் உலகளவில் முதல் முறையாக ஏற்பாடு செய்யப்பட்டிருந்த தூய்மையான, அழகான கழிவறை என்ற பிரச்சாரத்தின் சாதனைகள் குறித்து எடுத்துரைப்பார்கள். பின்னணி: குஜராத் காந்தி நகரில், 2017 ஆம் ஆண்டில் பிரதமர் திரு. நரேந்திர மோடி தூய்மை சக்தியின் முதல் நிகழ்ச்சியைத் துவக்கி வைத்தார். 2017-ல் தூய்மை சக்தி நிகழ்ச்சிக்காக, சர்வதேச பெண்கள் தினத்தன்று நாடு முழுவதிலுமிருந்து ஆறாயிரத்திற்கும் மேற்பட்ட பெண் பஞ்சாயத்துத் தலைவர்கள் குஜராத்தில் ஒன்று கூடினர். இவர்களிடம் உரையாற்றிய பிரதமர் அவர்களை கவுரவிக்கவும் செய்தார். உத்தரப்பிரதேசம் லக்னோவில் தூய்மை சக்தியின் 2-வது நிகழ்ச்சி நடைபெற்றது. நாடு முழுவதிலுமிருந்து 8,000 பஞ்சாயத்துத் தலைவிகள் 3,000 பெண் தூய்மை பணியாளர்கள் மற்றும் பெண் சாதனையாளர்கள் நிகழ்த்திய சிறந்த பங்களிப்புக்காக அவர்கள் அங்கீகரிக்கப்பட்டனர். தற்போது இந்நிகழ்ச்சியின் 3-வது தொகுப்பு குருஷேத்ராவில் நடைபெற உள்ளது. சமூகத்தின் அடிமட்டத்திலிருந்து ஊரகப் பெண் சாதனையாளர்கள் சமூகத்தை ஒன்று திரட்டி மாற்றத்தின் முகவர்களாக மாறி, தூய்மை பாரதம் போன்ற முன்முயற்சிகளை பெண்கள் முன்னின்று வழிநடத்தி செல்வதற்கு தூய்மை சக்தி சிறந்த எடுத்துக்காட்டாக விளங்குகிறது. அக்டோபர் 2, 2019-க்குள் தூய்மையான மற்றும் திறந்தவெளி கழிப்பறை இல்லாத நாடாக இந்தியாவை மாற்றுவதற்காக அக்டோபர் 2, 2014 அன்று பிரதமர் திரு. நரேந்திர மோடி துவக்கி வைத்த தூய்மை பாரத இயக்கத்தின் கீழ் இந்த முயற்சிகள் மேற்கொள்ளப்பட்டு வருகின்றன.
மாநிலங்களவையில் இருந்து ஓய்வுபெறும் உறுப்பினர்களுக்கு பிரதமர் பிரிவு உபச்சாரம்

மாநிலங்களவையில் இருந்து ஓய்வுபெறும் அனைத்து உறுப்பினர்களின் பங்களிப்பை வெகுவாக பாராட்டிய பிரதமர் திரு நரேந்திர மோடி, அவர்களது எதிர்காலம் சிறப்பாக அமைய வாழ்த்து தெரிவித்துள்ளார். ஓய்வு பெறும் உறுப்பினர்களின் அனுபவத்தை சுட்டிக்காட்டிய பிரதமர், அவர்கள் விடைபெறுவதன் மூலம், அவர்கள் மேற்கொண்டு வந்த பணிகளையும் தொடர்ந்து முன்னெடுத்துச் செல்ல வேண்டிய பொறுப்பு காரணமாக எஞ்சிய உறுப்பினர்களின் பணி அதிகரிப்பதாகவும் தெரிவித்தார். நாட்டின் அனைத்துப் பகுதிகளின் உணர்வுகள், மனநிலை, வேதனை மற்றும் பரவசத்தை அவை பிரதிபலிப்பதாகவும் பிரதமர் குறிப்பிட்டார். உறுப்பினர் என்ற முறையில் நாம் இந்த அவைக்கு அளித்து வரும் பங்களிப்பு ஏராளம் என்பது உண்மை என்றாலும், அதேவேளையில் இந்த அவையும் நமக்கு ஏராள வாய்ப்புகளை வழங்கியிருப்பதும் உண்மை என்று கூறிய திரு மோடி, இந்திய சமுதாயத்தின் தற்போதைய மற்றும் அளவற்ற உணர்வுகளை உணரக்கூடிய வாய்ப்பை அவை நமக்கு தினந்தோறும் தருவதாகத் தெரிவித்தார். சில உறுப்பினர்கள் அவையிலிருந்து ஓய்வு பெற்றாலும் அவர்களது பழுத்த அனுபவத்தை நாட்டின் அனைத்து பகுதிக்கும் எடுத்துச் செல்வார்கள் என்றும் பிரதமர் நம்பிக்கை தெரிவித்தார். வருங்கால சந்ததியினருக்கு பயனுள்ள வகையில் மேற்கோள்காட்டும் விதமாக ஓய்வு பெறும் உறுப்பினர்கள் தங்களது அனுபவங்கள் குறித்து எழுத வேண்டும் என்றும் பிரதமர் யோசனை தெரிவித்தார். இந்த உறுப்பினர்கள், நாடு செல்ல வேண்டிய திசையை ஒழுங்குபடுத்துவதுடன் அவர்களது நினைவுகள் நாட்டின் முன்னேற்றத்திற்காக அமைப்பு ரீதியான வகையில் பயன்படுத்திக் கொள்ளப்பட வேண்டும் என்றும் அவர் தெரிவித்தார். ஓய்வு பெறும் உறுப்பினர்கள் அனைவரும் சுதந்திர பெருவிழா கொண்டாட்டத்தில் மக்களை ஈர்க்க வேண்டும் எனவும் பிரதமர் கேட்டுக் கொண்டார்.
மேகாலயா மக்களுக்கு மாநில தின வாழ்த்துகள் பிரதமர் மோடி தெரிவித்தார்.

மேகாலயா தனி மாநிலமான தினத்தையொட்டி மேகாலயா மக்களுக்கு பிரதமர் மோடி மாநில தின வாழ்த்துகளை தெரிவித்தார். “மேகாலயா மக்களுக்கு மாநில தின வாழ்த்துகள். மேகாலயா மாநிலத்தின் வளர்ச்சி நோக்கிய பயணத்திற்கு எனது வாழ்த்துகள்,” என மோடி தனது வாழ்த்து செய்தியில் தெரிவித்துள்ளார்.
நினைவுப் பரிசுகளின் ஏலத்தில் பங்கேற்க பொதுமக்களுக்கு பிரதமர் அழைப்பு

அன்பளிப்புகள் மற்றும் நினைவுப் பரிசுகளின் ஏலத்தில் கலந்து கொள்ளுமாறு பொது மக்களுக்கு பிரதமர் திரு நரேந்திர மோடி அழைப்பு விடுத்துள்ளார். அவர் வெளியிட்டுள்ள சுட்டுரைச் செய்தியில், “காலப்போக்கில் நான் பெற்ற ஏராளமான அன்பளிப்புகள் மற்றும் நினைவுப் பரிசுகள் ஏலத்தில் விடப்பட உள்ளன. நமது ஒலிம்பிக் போட்டியின் நாயகர்கள் வழங்கிய சிறப்பு நினைவுப் பரிசுகளும் இதில் அடங்கும். இந்த ஏலத்தில் கலந்து கொள்ளுங்கள். இதன் மூலம் கிடைக்கும் தொகை நமாமி கங்கை முன்முயற்சிக்கு வழங்கப்படும்”, என்று குறிப்பிட்டுள்ளார். ——
இந்தியா மற்றும் சிங்கப்பூர் இடையே விரிவான பொருளாதார ஒத்துழைப்பு ஒப்பந்தத்தை திருத்தம் செய்யும் இரண்டாவது நெறிமுறைக்கு மத்திய அமைச்சரவை ஒப்புதல்

இந்தியா மற்றும் சிங்கப்பூர் இடையே விரிவான பொருளாதார ஒத்துழைப்பு ஒப்பந்தத்தை திருத்தம் செய் வதற்கு ஏற்கனவே கையெழுத்திடப்பட்ட இரண்டாவது நெறிமுறைக்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்த ஒப்பந்தம் ஏற்கனவே ஆகஸ்ட் 24, 2018 அன்று கையெழுத்திடப்பட்டது. பலன்கள்: இந்தியா மற்றும் சிங்கப்பூர் இடையே உள்ள பொருளாதார ஒத்துழைப்பு மற்றும் இருதரப்பு வர்த்தக உறவினை இரண்டாவது நெறிமுறை வலுப்படுத்தும். விரிவான பொருளாதார ஒத்துழைப்பு ஒப்பந்தத்தின் பயன்பாட்டை மேம்படுத்தவும் இது உதவும்.
வடகிழக்கின் அனைத்துத்துறை வளர்ச்சிக்கான மாற்றம் நிறைந்த முன்முயற்சிகளை பிரதமர் பகிர்ந்துள்ளார்-‘அனைத்துத்துறை வளர்ச்சியின் 8 ஆண்டுகள்’

கடந்த 8 ஆண்டுகளில் வடகிழக்கு மாநிலங்களின் அனைத்துத்துறை வளர்ச்சிக்கான மாற்றம் நிறைந்த முன்முயற்சிகள் பற்றி நமோ செயலி, மைகவ் ஆகிய தமது இணையதளத்தின் கட்டுரைகள் மற்றும் ட்விட்டர் பதிவுகளைப் பிரதமர் திரு நரேந்திர மோடி பகிர்ந்துள்ளார். பிரதமர் ட்விட்டரில் கூறியிருப்பதாவது: “கடந்த 8 ஆண்டுகளில் வடகிழக்கு முன்னெப்போதும் இல்லாத வளர்ச்சியை கண்டிருக்கிறது. அடிப்படை கட்டமைப்பை உருவாக்குதல், சிறந்த சுகாதார கவனிப்பை உறுதிசெய்தல், கல்வி, இந்த பிராந்தியத்தின் பல்வேறு மாநிலங்களைச் சேர்ந்த வளமான கலாச்சாரங்களை பிரபலப்படுத்துதல் ஆகியவற்றில் கவனம் செலுத்தப்படுகிறது. #8YearsOfPurvottarKalyan” “வடகிழக்கு மாநிலங்களின் அனைத்துத்துறை வளர்ச்சிக்கான மாற்றம் நிறைந்த முன்முயற்சிகள்#8YearsOfPurvottarKalyan”